和王微之登高齋三首  其二
作者：王安石
朝代：宋

paragraphs: 六朝人物隨煙埃，金輿玉几安在哉。
鍾山石城已寂寞，祇見江水雲端來。
百年故老有存者，尚憶世宗初伐淮。
魏王兵馬接踵出，旗纛千里相搪挨。
當時謀臣非不衆，上國拔取多陪臺。
龍騰九天跨四海，一水欲阻爲可咍。
降王北歸樓殿坼，棄屋尚鎖殘金堆。
神靈變化自真主，將帥何力求公台。
山川清明草木靜，天地不復屯雲雷。
使君登高訪古昔，傷此陳迹聊持杯。
因留嘉客坐披寫，酃淥笑語傾如簁。
酒酣重惜功業晚，老矣萬卷徒兼該。
攢峰列壑動歸興，憂端落筆何崔嵬。
餘年無歡易感激，亦愧莊叟能安排。
青燈明滅照不寐，但把君詩闔且開。